JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Likud sai selge võidu ja Sinivalge kibeda kaotuse
Kas paavst taotleb ühte maailmausundit?
Taas tähistati puurimipüha
Nädal pärast parlamendivalimisi avaldatud ametlikud tulemused
ei muutnud lõppseisu.
Peaministri partei Likud sai 36 kohta ja sellega liitunud parteid tagasid,
et Likudi juhitud paremblokk saab Knessetis kokku 58 kohta.
Vastaskandidaadi Benny Gantzi juhitud Sinivalge blokk
kaotas võrreldes eelmiste valimistega üsna palju ja sai vaid 33 kohta.
Selle ametlik partner Tööpartei vasaktiivast sai vaid 7 kohta,
nii et Sinivalgel on tegelikult vaid 40 kohta.
Nad vajavad enamuseks nii ühinenud araabiaparteide 14 kohta
kui Avi Liebermani Israel Beiteinu 7 kohta.
Need kaks blokki siiski ühte valitsusse ei mahu,
nii et Sinivalge võimalus valitsust moodustada on väike.
Erandiks võib olla vaid see,
et Lieberman sööb oma sõnu ja aktsepteerib araabiaparteisid.
Valimistulemus oli vaidlusteta selge - rahvas hääletas Likudi võimule
ja andis Netanyahule selge mandaadi riigile uus valitsus moodustada.
Tema saamist peaministriks toetab ca 60 % rahvast,
Benny Gantzi vaid pool sellest.
Valitsuse moodustamise ülesande annab siiski president Rivlin.
Ta pole teatavasti Netanyahu parim sõber
ja võib kasutada oma presidendivõimu
ning nimetada valitsuse moodustajaks kellegi teise.
Presidendi otsust võib mõjutada seegi,
et ta peab andma ülesande hiljemalt 17 märtsil ehk samal päeval,
kui peaministrikandidaat Netanyahu on esimest korda kohtus
talle esitatavaid süüdistusi kuulamas.
Valitseva kombe ja selge valimistulemuse põhjal
võiks president anda ülesande juba varem,
sest ametlikud tulemused avaldati juba 9. märtsil.
Kuid Netanyahu oodatava kohtuprotsessi tõttu
on presidendil teoreetiliselt võimalus
anda valitsuse moodustamine kohe ülesandeks parlamendile.
Kui kibe Sinivalge kaotus täpselt oli, selgus alles mõni päev pärast valimisi.
Veel enne lõplike ja ametlike tulemuste avaldamist
teatas Sinivalge juht Gantz,
et taotleb parlamendilt toetust uue ja erilise seaduse jõustamiseks.
See on vormistatud nii,
et kohtuprotsessi ootav parlamentäär ei tohi saada peaministri ametit enne,
kui on lõppenud tema vastu algatatud kohtumenetlus
koos võimalike tagajärgedega.
Benny Gantz püüab takistada Netanyahul valitsust moodustada,
kui tal käib samal ajal kohtuprotsess, olgu ta süüdi mõistetud või mitte.
Tegemist on seega katsega muuta valimistulemust seadusega,
arvatakse Likudi ringkondades.
Lisaks teistele Sinivalge bloki pooltele
on Gantziga liitunud ka araabia parteid.
Teoorias võib mainitud seadus teoks saada lihtsa häälteenamusega,
sest Likudi juhitud blokil on vaid 58 parlamendikohta.
Kui ülejäänud Knesset on üksmeelne, on neil 4-kohaline enamus.
Katoliku Kiriku pea paavst Franciscus on kutsunud kõiki,
kes hoolivad tulevase noorpõlve haridusest,
allkirjastama ülemaailmset lepingut,
mille sihiks on arendada uut mõtlemist muutumiskoolituse abil.
Koolitusalgatus on järg paavsti globaalsele nägemusele,
mida tutvustati tema
ja Al-Azhari suurimaami šeik Ahmed el-Tayebi poolt
Araabia Ühendemiraatides allkirjastatud dokumendis
"Inimlikust vendlusest maailmarahu ja kooselu nimel."
Leping allkirjastati aasta eest, 2019. a veebruaris Abu Dhabis,
Araabia Ühendemiraatides.
Paavst kirjeldas kauneil sõnul ka sellise globaalse liidu vajadust.
"Kunagi varem pole olnud vajadust ühendada meie jõupingutusi
ulatuslikuks hariduskoostööks, et vormida küpseid indiviide,
kes suudavad vabaneda lõhenemisest ja polariseerumisest
ning taastada suhete struktuuri vennastuvama inimkonna nimel,"
ütles ta.
Iisraelis nähakse seda pigem ühtse maailmausundi perspektiivist,
millega püütakse elimineerida judaismi
kristluse ja islami alusel moodustatava ühisusundi teelt.
Juudi rabi Pinchas Winston, keda tuntakse lõpuaegade uurijana,
esitas eelnevaga seoses küsimuse:
"Kas nad püüavad vabaneda juutidest ja Toorast
ühtse maailmausundi loomisega?
Kõik, kes soovivad ühtset maailmakorraldust,
peavad vabanema juutidest, sest inimkonna ajalugu on näidanud,
et Toora judaismi tuum ei muutu mingi sunduse
ega surmaähvarduse ees," ütles rabi Pinchas Winston.
Kohe Iisraeli parlamendivalimiste tulemuste selgudes
algasid ka spekulatsioonid palestiinlaste aladel.
Peaminister Netanyahu märkused maade ühendamise kohta
juba enne valimisi tõstatasid teema ka Palestiina omavalitsuse avaldustes.
Fatah' Keskkomitee tippliige Tawfiq Tirawi
tutvustas oma nägemust:
"Kes on iial öelnud, et Palestiina on riik vaid 1967. a piiride sees?
Meie Fatah's pole seda kunagi tunnustanud.
See pole meie põhiseaduses ega rahvushartas.
Nad tahavad, et Beit El ja Ma'ale Adumim kuuluksid Iisraelile,
ja meie ütleme, et Naatsaret, Haifa ja Akko on meie alad
ning jäävad selleks igavesti.
Meie Palestiina on maa Jordani jõest Vahemereni
ja kõik nende vahele jääv.
Ükski palestiina ametnik või juht ei julge kunagi piirata Palestiinat,
nii et see hõlmaks vaid Läänekallast ja Gazat.
Kui keegi julgeb seda soovitada,
ei jõuaks ta Palestiina linnade tänavail meetritki kõndida," ähvardas Tirawi.
Nii hoiatas ta Iisraeli tulevast valitsust sammude eest
USA presidendi pakutud nn sajandi tehingu poliitilise osa
praktiliseks elluviimiseks maadevahetuse osas.
Mahmoud Abbas lisas ka oma osa, öeldes, et nende võimalik koostöö
võib toimuda vaid sellise Iisraeli valitsusega,
kes on täielikult pühendunud kahe riigi lahendusele.
Sedagi algul vaid piirides, mis olid jõus enne 1967. a sõda
ja hõlmavad Ida-Jeruusalemma Palestiina pealinnana.
Midagi muud kõne alla ei tule.
Sõjaliste pingete süvenemise tõttu Süüria ja Türgi vahel
Vahemere idaosa piirkonnas andis president Trump korralduse
saata sinna lennukikandja USS Dwight D. Eisenhoweri.
See ei saabunud siiski üksi. Seda saatsid ka kolm hävitajat,
kaks raketiristlejat, üle saja lennuki ja helikopteri,
ca 6000 mereväelast ja mitmeid tuumarakette.
Samal ajal algas USA-Iisraeli igaaastane sõjaline ühisõppus
nimega Juniper Cobra.
President Trump tahtis signaliseerida sellega nii Süüria ja Venemaa teljele
kui NATO-liitlasele Türgile,
et USA pole regiooni julgeolekuohte tähelepanuta jätnud.
Iisraeli rabide jõulised Messia-ootused said taas hoogu juurde,
kui teisipäeval, 10. märtsil tähistatud puurimipüha ajal
nähti taevas taas normaalsest märksa suuremat ja selgemat kuud.
Viimase viie aasta jooksul
on ebatavaliselt jõulised ilmingud nii päikese kui kuu osas
langenud hämmastavalt tihti kokku suurte juudi pühadega.
Nii on rabid hakanud uskuma, et Messia tulek on lähedal
ja nii on nad alustanud sellele viidates oma ettevalmistusi.
Puurimile langev superkuu ennustavat
kuningas Taaveti dünastia uut tulemist.
Puurimipüha superkuu ei jää tänavu kevade ainsaks ilminguks.
Ka kuu aja pärast tähistatava paasapüha ajal
näeb taas todasama superkuu fenomeni.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale!
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee